CELEX: 62019TN0056
Language: bg
Date: 2019-01-30 00:00:00
Title: Дело T-56/19: Иск, предявен на 30 януари 2019 г. — Syriatel Mobile Telecom/Съвет

15.4.2019   
            
            
               BG
            
            
               Официален вестник на Европейския съюз
            
            
               C 139/61
            
         
      Иск, предявен на 30 януари 2019 г. — Syriatel Mobile Telecom/Съвет
      (Дело T-56/19)
      (2019/C 139/63)
      Език на производството: френски
      
         Страни
      
      
         Ищец: Syriatel Mobile Telecom (Joint Stock Company) (Дамаск, Сирия) (представител: E. Ruchat, avocat)
      
         Ответник: Съвет на Европейския съюз
      
         Искания
      
      Ищецът моли Общия съд:
      
                  —
               
               
                  да обяви иска му за допустим и основателен;
               
            
                  —
               
               
                  въз основа на това да осъди Съвета на Европейския съюз да поправи всички претърпени от ищеца вреди в размер, определен от Общия съд по справедливост;
               
            
                  —
               
               
                  при условията на евентуалност, да назначи експерт, който да определи пълния размер на претърпените от ищеца вреди;
               
            
                  —
               
               
                  да осъди Съвета на Европейския съюз да заплати разноските в производството.
               
            
         Основания и основни доводи
      
      В подкрепа на иска си ищецът изтъква едно главно основание и едно при условията на евентуалност, а именно, вредите, които претърпял и отговорността, която носел Съветът на Европейския съюз.
      В главното основание се твърди, че спорните ограничителни мерки, а именно Решение (ОВППС) 2018/778 на Съвета от 28 май 2018 година за изменение на Решение 2013/255/ОВППС относно ограничителни мерки срещу Сирия и последващите актове за изпълнението му, били незаконосъобразни. Първо, в тях не било изпълнено задължението за мотивиране, предвидено в член 296 ДФЕС и член 41 от Хартата на основните права на Европейския съюз, и второ, накърнявали правото на собственост на ищеца и доброто му име. Това нарушение му причинило пряко съществени неимуществени и имуществени вреди, състоящи се съответно в накърняване на доброто му име, от една страна, и в прекратяването на договори, загубата на оборудване и загубата на приходи, от друга страна, поради което той имал право на обезщетение.
      Основанието, изтъкнато при условията на евентуалност, е относно наличието на режим на безвиновна отговорност на Европейския съюз.